b'\n_START_ARTICLE_\nLiikkuvan ty\xc3\xb6voiman hallinta\n_START_SECTION_\nLiikkuva ty\xc3\xb6ntekij\xc3\xa4\n_START_PARAGRAPH_\nLiikkuva ty\xc3\xb6ntekij\xc3\xa4 ty\xc3\xb6skentelee useammassa kuin yhdess\xc3\xa4 pisteess\xc3\xa4. T\xc3\xa4llaisia henkil\xc3\xb6it\xc3\xa4 ovat esimerkiksi matkustavat myyntihenkil\xc3\xb6t, asiantuntijat, projektity\xc3\xb6l\xc3\xa4iset, johtajat sek\xc3\xa4 kentt\xc3\xa4ty\xc3\xb6ntekij\xc3\xa4t kuten huoltomiehet, kopiokonekorjaajat, metsurit jne.\n_START_SECTION_\nK\xc3\xa4ytt\xc3\xa4j\xc3\xa4n vaatimukset mobiiliratkaisuille\n_START_PARAGRAPH_\nUseissa toimipisteiss\xc3\xa4 ty\xc3\xb6skenteleminen edellytt\xc3\xa4\xc3\xa4, ett\xc3\xa4 ty\xc3\xb6teht\xc3\xa4vi\xc3\xa4 voi tehd\xc3\xa4 paikasta riippumatta t\xc3\xa4ysipainoisesti. T\xc3\xa4m\xc3\xa4 tarkoittaa sit\xc3\xa4, ett\xc3\xa4 palveluiden tulee olla saatavilla ja k\xc3\xa4ytett\xc3\xa4viss\xc3\xa4. Laitteiden tulee kest\xc3\xa4\xc3\xa4 ja niit\xc3\xa4 pit\xc3\xa4\xc3\xa4 voida k\xc3\xa4ytt\xc3\xa4\xc3\xa4 erilaisissa olosuhteissa. My\xc3\xb6s tietoturvariskit tulee olla huomioitu ja tarvittavat suojaustoimenpiteet hoidettu. Ideaalitilanteessa ty\xc3\xb6skentely on turvatusti mahdollista milloin ja miss\xc3\xa4 tahansa k\xc3\xa4ytt\xc3\xa4m\xc3\xa4ll\xc3\xa4 erilaisia laitteita ja verkkoja. T\xc3\xa4ll\xc3\xb6in liikkuvalla k\xc3\xa4ytt\xc3\xa4j\xc3\xa4ll\xc3\xa4 on p\xc3\xa4\xc3\xa4sy my\xc3\xb6s mihin tahansa tarvitsemaansa dataan, j\xc3\xa4rjestelm\xc3\xa4\xc3\xa4n tai prosessiin.\n_START_SECTION_\nMobiiliratkaisujen kehitt\xc3\xa4misen l\xc3\xa4ht\xc3\xb6kohtia\n_START_PARAGRAPH_\nLiikkuvien ty\xc3\xb6ntekij\xc3\xb6iden m\xc3\xa4\xc3\xa4r\xc3\xa4 on kasvanut ja eri ammattiryhmien mukaantulo mobiiliratkaisujen k\xc3\xa4ytt\xc3\xa4jiksi on tehnyt liikkuvan ty\xc3\xb6n ja niihin liittyv\xc3\xa4t mobiiliratkaisut yh\xc3\xa4 arkip\xc3\xa4iv\xc3\xa4isemmiksi. Vaatimukset ratkaisujen helppok\xc3\xa4ytt\xc3\xb6isyydelle ovat kasvaneet. T\xc3\xa4m\xc3\xa4 on kasvattanut tarvetta erilaisille k\xc3\xa4ytt\xc3\xa4j\xc3\xa4ryhmille kohdennetuille toteutuksille ja laitteille, mik\xc3\xa4 puolestaan lis\xc3\xa4\xc3\xa4 laitteiden ja ratkaisujen m\xc3\xa4\xc3\xa4r\xc3\xa4\xc3\xa4 ja kirjoa._NEWLINE_Liikkuviin ty\xc3\xb6ntekij\xc3\xb6ihin liittyviss\xc3\xa4 ratkaisuissa korostuu kokonaisprosessien hallinta. T\xc3\xa4ll\xc3\xb6in mietit\xc3\xa4\xc3\xa4n, mink\xc3\xa4 kokonaisen osan kokonaisprosessista esimerkiksi liikkuva ty\xc3\xb6ntekij\xc3\xa4 voi tehd\xc3\xa4 siten, ett\xc3\xa4 prosessissa seuraava voi sujuvasti jatkaa omasta osuudestaan. Esimerkiksi huoltomies voi pelk\xc3\xa4n huoltoty\xc3\xb6n lis\xc3\xa4ksi tehd\xc3\xa4 my\xc3\xb6s huoltok\xc3\xa4yntiin liittyv\xc3\xa4 paperity\xc3\xb6n, jolloin vaikkapa laskutuksesta vastaava henkil\xc3\xb6 voi suoraan jatkaa laskujen k\xc3\xa4sittelyst\xc3\xa4. Liikkuvan ty\xc3\xb6voiman hallintaan liittyv\xc3\xa4t kehitt\xc3\xa4misprojektit vaikuttavatkin v\xc3\xa4ist\xc3\xa4m\xc3\xa4tt\xc3\xa4 uudistavasti yritysten kokonaisprosesseihin.\n_START_SECTION_\nLis\xc3\xa4arvoa liiketoiminnalle\n_START_PARAGRAPH_\nEsimerkiksi liikkuvien huoltomiesten joukkoa voidaan hallita ensinn\xc3\xa4kin automatisoimalla ty\xc3\xb6tilausten ja \xe2\x80\x93toimeksiantojen k\xc3\xa4sittely. Sen sijaan, ett\xc3\xa4 huoltomies saa tiedon tulevista huoltok\xc3\xa4ynneist\xc3\xa4\xc3\xa4n puhelinsoitolla tai k\xc3\xa4ym\xc3\xa4ll\xc3\xa4 konttorilla, ne v\xc3\xa4litet\xc3\xa4\xc3\xa4n h\xc3\xa4nelle h\xc3\xa4nen k\xc3\xa4yt\xc3\xb6ss\xc3\xa4\xc3\xa4n olevaan langattomaan p\xc3\xa4\xc3\xa4telaitteeseen. Toiseksi, kun ty\xc3\xb6njohdolla on n\xc3\xa4kym\xc3\xa4 huoltomiesten osaamisiin ja ty\xc3\xb6tilanteisiin, he pystyv\xc3\xa4t optimoimaan resurssien jakamista ja t\xc3\xb6iden aikataulutusta. Siten oikea ihminen ja/tai esimerkiksi ajokalusto on oikeassa ty\xc3\xb6ss\xc3\xa4 oikeaan aikaan. N\xc3\xa4in my\xc3\xb6s yll\xc3\xa4tt\xc3\xa4viss\xc3\xa4 tilanteissa hahmotetaan nopeammin, miten tekij\xc3\xa4 saadaan nopeasti paikalle. Kun n\xc3\xa4ill\xc3\xa4 liikkuvilla ty\xc3\xb6ntekij\xc3\xb6ill\xc3\xa4 on lis\xc3\xa4ksi et\xc3\xa4p\xc3\xa4\xc3\xa4sy yrityksen j\xc3\xa4rjestelmiin, heill\xc3\xa4 on tiedossaan ja k\xc3\xa4ytett\xc3\xa4viss\xc3\xa4\xc3\xa4n esimerkiksi tarvittava asiakashistoriikki ja tilannetiedot, tuoteluettelot ja hinnat sek\xc3\xa4 erilaiset ratkaisutietokantojen ohjeet ja tuki. T\xc3\xa4m\xc3\xa4 edist\xc3\xa4\xc3\xa4 ty\xc3\xb6teht\xc3\xa4v\xc3\xa4n tehokasta suorittamista._NEWLINE_Edell\xc3\xa4 olevat esimerkit kuvaavat sit\xc3\xa4, miten liiketoiminnalle voidaan tuottaa lis\xc3\xa4arvoa tehostamalla liikkuvan ty\xc3\xb6voiman toimintaa. Kun lis\xc3\xa4ksi huoltomies raportoi huoltok\xc3\xa4ynnin aikana vain kertaalleen ja reaaliajassa huoltok\xc3\xa4ynnin tiedot yrityksen j\xc3\xa4rjestelmiin, my\xc3\xb6s johdolla on ajantasainen tieto yrityksen tilanteesta ja siten erinomainen pohja johdon p\xc3\xa4\xc3\xa4t\xc3\xb6ksille ja liiketoimintaennusteille. Laskut saadaan liikkeelle nopeammin ja varastosaldoihin voi reaaliajassa luottaa ja niiden pohjalta luvata uusia toimituksia. Toisaalta paremmalla resurssien liikkeiden seurannalla resurssien k\xc3\xa4ytt\xc3\xb6\xc3\xa4 voidaan optimoida. N\xc3\xa4in voidaan edist\xc3\xa4\xc3\xa4 sit\xc3\xa4, ett\xc3\xa4 oikea resurssi on oikeassa paikassa oikeaan aikaan. N\xc3\xa4in my\xc3\xb6s asiakaspalvelusta saadaan reagoivampaa ja nopeampaa, mill\xc3\xa4 on my\xc3\xb6nteinen vaikutus asiakastyytyv\xc3\xa4isyyteen. Kun lis\xc3\xa4ksi liikkuvien resurssien \xe2\x80\x9dperjantaik\xc3\xa4ynnit\xe2\x80\x9d konttorilla voidaan v\xc3\xa4ltt\xc3\xa4\xc3\xa4, voidaan vaikuttaa my\xc3\xb6nteisesti myyntituottoihin, koska vapautuva aika voidaan k\xc3\xa4ytt\xc3\xa4\xc3\xa4 asiakkuuksien hoitoon. Pakollisen \xe2\x80\x9dperjantai-iltojen raportointisuman\xe2\x80\x9d poistuminen lis\xc3\xa4\xc3\xa4 my\xc3\xb6s henkil\xc3\xb6st\xc3\xb6n ty\xc3\xb6motivaatiota.\n_START_SECTION_\nMobiilik\xc3\xa4yt\xc3\xb6n asettamia haasteita\n_START_PARAGRAPH_\nMobiilik\xc3\xa4ytt\xc3\xb6 asettaa haasteita yritysten IT-osastoille ja johdolle sek\xc3\xa4 ratkaisujen tekij\xc3\xb6ille ja teknologioille. IT-osastojen on mietitt\xc3\xa4v\xc3\xa4 esimerkiksi laitehallinta eli miten hoidetaan ohjelmistojakelu, varmistukset ja palautukset sek\xc3\xa4 vianetsint\xc3\xa4 ja korjaus. Johdon on mietitt\xc3\xa4v\xc3\xa4, miten onnistua muun muassa uusien ty\xc3\xb6tapojen ja -v\xc3\xa4lineiden sek\xc3\xa4 ty\xc3\xb6nkuvien lanseeraamisessa henkil\xc3\xb6st\xc3\xb6lle. Ratkaisujen toimittajien haasteena puolestaan on se, ett\xc3\xa4 laitteiden ja ratkaisujen elinkaari on lyhyt. T\xc3\xa4ll\xc3\xb6in onkin mietitt\xc3\xa4v\xc3\xa4, miten paljon investoidaan kehitysty\xc3\xb6h\xc3\xb6n tietyn teknologian ymp\xc3\xa4rill\xc3\xa4, koska kyseist\xc3\xa4 teknologiaa ei v\xc3\xa4ltt\xc3\xa4m\xc3\xa4tt\xc3\xa4 ole en\xc3\xa4\xc3\xa4 huomenna olemassa. Koska mobiililaitteista on viel\xc3\xa4 suhteellisen v\xc3\xa4h\xc3\xa4n k\xc3\xa4ytt\xc3\xb6kokemuksia, paljon on mietitt\xc3\xa4v\xc3\xa4\xc3\xa4 my\xc3\xb6s siin\xc3\xa4, miten olemassa olevien ratkaisujen k\xc3\xa4ytt\xc3\xb6liittym\xc3\xa4t saadaan p\xc3\xa4\xc3\xa4telaitteille sopiviksi. Teknologisia haasteita ovat muun muassa standardien kirjavuus sek\xc3\xa4 laitteiden suhteellisen matala prosessointivoima sek\xc3\xa4 n\xc3\xa4ytt\xc3\xb6jen koot ja n\xc3\xa4pp\xc3\xa4imist\xc3\xb6n sy\xc3\xb6tt\xc3\xb6mahdollisuudet.\n_START_SECTION_\nRatkaisujen k\xc3\xa4ytt\xc3\xb6\xc3\xb6nottojen osapuolia\n_START_PARAGRAPH_\nLiikkuvan ty\xc3\xb6ntekij\xc3\xa4n ty\xc3\xb6tekoa tukevien mobiiliratkaisujen toimittajia on markkinoilla enenev\xc3\xa4ss\xc3\xa4 m\xc3\xa4\xc3\xa4rin. On my\xc3\xb6s havaittavissa voimakasta eri toimittajien v\xc3\xa4list\xc3\xa4 verkostoitumista ratkaisujen tuottamisessa. Toimittajien markkinoinnissa korostuvat muun muassa kokonaisprosessien hallinta, teknologiaosaaminen, liiketoimintasovelluksiin liittyv\xc3\xa4n integroinnin osaaminen sek\xc3\xa4 ylip\xc3\xa4\xc3\xa4ns\xc3\xa4 laaja-alainen osaaminen ja kokemus alalla._NEWLINE_Mobiiliratkaisuja kehitett\xc3\xa4ess\xc3\xa4 langattomien mahdollisuuksien ymp\xc3\xa4rille tarvitaan prosessiajattelua sek\xc3\xa4 osaamista yhdist\xc3\xa4\xc3\xa4 eri teknologioita ja j\xc3\xa4rjestelmi\xc3\xa4 toimiviksi innovatiivisiksi kokonaisuuksiksi. Eik\xc3\xa4 t\xc3\xa4m\xc3\xa4 viel\xc3\xa4 riit\xc3\xa4, sill\xc3\xa4 onnistunut k\xc3\xa4ytt\xc3\xb6\xc3\xb6notto yrityksess\xc3\xa4 edellytt\xc3\xa4\xc3\xa4 johdolta muutosjohtamisen taitoja sek\xc3\xa4 henkil\xc3\xb6st\xc3\xb6lt\xc3\xa4 valmiutta uusiin ratkaisuihin, jotta uudet ty\xc3\xb6tavat saadaan k\xc3\xa4ytt\xc3\xb6\xc3\xb6n ja tuomaan lis\xc3\xa4arvoa liiketoiminnalle ja itse kunkin ty\xc3\xb6ntekij\xc3\xa4n p\xc3\xa4ivitt\xc3\xa4iseen ty\xc3\xb6h\xc3\xb6n.\n_START_SECTION_\nL\xc3\xa4hteit\xc3\xa4\n_START_PARAGRAPH_\nUppala, Anna 2007. Liiketoimintasi on jo mobiilia. Urge nr 1/2007, s. 18 \xe2\x80\x93 23_NEWLINE_Pulkkinen, Pekka. 2006. Work goes mobile. Master\xe2\x80\x99s Thesis. Turun Kauppakorkeakoulu._NEWLINE_Kaskikallio, Kimmo. Architect. IBM Wireless broadband and Sensing Solutions. 26.2.2007 ja 27.3.2007. Haastattelut._NEWLINE_Kaskikallio, Kimmo. RFID Based Shift Management Solution. Solution Overview. 19.8.2006. PowerPoint-esitys._NEWLINE_Kaskikallio, Kimmo. Pfizer Mobile Services. 10.2.2004. PowerPoint-esitys._NEWLINE_Kaskikallio, Kimmo. A Look at WebSphere Everyplace Access. Notes Forum 7.10.2004. PowerPoint-esitys._NEWLINE_Serpola, Sami. IT-Architect. IBM Global Business Services. 22.3.2007. Haastattelu._NEWLINE_Starck, Anne. 3.4.2007. PowerPoint-esitys. http://myy.helia.fi/~a0300040/Langaton/LiikkuvanTyovoimanHallinta_030407.pdf_NEWLINE_http://www.softwaredevelopment.ca/mwfm.shtml_NEWLINE_http://www.cgi.com/web/en/library/solutions/utilities/74048.htm_NEWLINE_http://www.cgi.com/web/en/library/case_studies/71193.htm_NEWLINE_http://www.clicksoftware.com/company/news.asp?display=detail&id=183_NEWLINE_http://www.sap.com/industries/telecom/pdf/BWP_MobileWorkforce.pdf_NEWLINE_http://press.nokia.fi/PR/200402/935469_4.html_NEWLINE_http://www.ibm.com/news/fi/fi/2006/06/fi060612RFID.html_NEWLINE_http://www.aspective.com/Solutions/FieldServiceManagement/MobileWorkforceManagement/Index.aspx'